Նարինե Դելլալյան

Նարինե Հարությունի Դելլալյան (), հայ ջութակահար։

Կենսագրություն 
Նարինե Դելլալյանը ծնվել է 1966 թվականին Երևանում։ Սովորել է Երևանի Պյոտր Չայկովսկու անվան երաժշտական դպրոցի ջութակի դասարան (Ա. Մատինյանի դասարան)։ Ավարտել է Երևանի Կոմիտասի անվան պետական կոնսերվատորիան (Հրաչյա Հարությունյանի դասարան)։ Աշխատել է Հայաստանի ռադիոյի և հեռուստատեսության սիմֆոնիկ նվագախմբում։ 1990 թվականին աշխատանքային հրավերով մեկնել է Լիսաբոն։ 1993 թվականից Պորտուգալիայի սիմֆոնիկ նվագախմբի մենակատարներից է։

«Հայրիկ Մուրադյան» հասարակական կազմակերպության նախագահն է, «Հայ-պորտուգալական ընկերություն» կազմակերպության փոխնախագահը։

1998 թվականին մասնակցել է Լոս Անջելեսում կայացած Հարություն Դելլալյանի ծննդյան 60-ամյակի հիշատակին նվիրված երաժշտական և մշակութային միջոցառումներին։

Ձայնասկավառակներ 
2000 թվականին հրատարակել է «Հայաստանի երաժշտական մասունքներ-Հայրիկ Մուրադյանի ձայնը» ձայնասկավառակը (2001 թվականին Լոս Անջելեսում ԱՄՖԱ-ի կողմից արժանացել է «Ավանդական երաժշտության լավագույն ալբոմ» մրցանակ)։

2016 թվականին թողարկել է Հայրիկ Մուրադյանի «Մոկաց սարեր» ձայնասկավառակը։

Գրքեր 
 «Նվիրումի հնչյուններ»
 «Հայ երգի երախտավոր Հայրիկ Մուրադյանի հուշեր»

«Դելլալյան տրիո» 
«Դելլալյան տրիո» դասական եռյակը ստեղծվել է 1995 թվականին Լիսաբոնում (Պորտուգալիա), Հարություն Դելլալյանի երկու դուստրերի՝ դաշնակահար Մարինա Դելլալյանի, ջութակահար Նարինե Դելլալյանի և թավջութակահար Լևոն Մուրադյանի կողմից։

Մրցանակ 
 «Կոմիտաս» շքանշան, Հայաստանի սփյուռքի նախարարություն, 2016 թ.

Ընտանիք 
 Հայր՝ Հարություն Դելլալյան, կոմպոզիտոր
 Ամուսին՝ Լևոն Մուրադյան, թավջութակահար
 Քույր՝ Մարինա Դելլալյան, դաշնակահար

Ծանոթագրություններ 

Հայ ջութակահարներ